## El TRAM d’Alacant oferirà servei especial per a facilitar l’assistència i el retorn del Castell de l’Olla d’Altea

*** FGV ha programat circulacions addicionals abans i després de l’espectacle pirotècnic del dia 12
* Es recomana que es consulten horaris en el [web](http://www.tramalicante.es/), el telèfon gratuït 900 72 04 72, les xarxes socials i l’app oficial**

El TRAM d’Alacant oferirà dissabte que ve, 12 d’agost, servei especial nocturn de trens en la línia 9 (Benidorm-Dénia) per a facilitar l’accés i el retorn de l’espectacle pirotècnic del Castell de l’Olla, que se celebra a Altea la nit del dissabte al diumenge.

Amb aquest servei especial, el TRAM d’Alacant reforça i prolonga el seu horari habitual de servei amb circulacions addicionals en la línia 9, que uneix les localitats de Benidorm i Dénia.

El dispositiu especial previst per Ferrocarrils de la Generalitat Valenciana (FGV) forma part dels serveis nocturns que programa l’empresa a l’estiu a Alacant, que integren el Tramnochador, que circula en les línies 1, 2, 3 i 4, i El Mussol de les Marines, operatiu en la línia 9, els divendres i els dissabtes d’estiu, a excepció d’aquest dissabte, ja que El Mussol serà substituït pel servei especial esmentat del Castell de l’Olla.

FGV reforça aquesta nit el personal d’atenció al client i la seguretat en trens i estacions, al mateix temps que, en col·laboració amb l’Ajuntament d’Altea i les forces de seguretat, es controlarà l’accés a les estacions més concorregudes, amb la finalitat d’evitar aglomeracions i agilitzar l’accés als trens.

A causa de la previsió d’alta ocupació dels trens per l’esdeveniment, no es permetrà el transport de bicicletes ni patinets en la línia 9 del TRAM d’Alacant, des de les 18.00 hores del dissabte fins que concloga el servei.

Per a més informació sobre horaris i freqüències, FGV posa a la disposició de les persones usuàries els horaris a les estacions, el telèfon d’Atenció al Client 900 72 04 72, la pàgina [web](http://www.tramalicante.es/), les xarxes socials i l’app oficial de TRAM d’Alacant.

**Castell de l’Olla**

El dissabte d’agost més pròxim a la festivitat de Sant Llorenç té lloc el tradicional Castell de l’Olla a Altea. Aquest espectacle, que combina llum i pólvora, reuneix en aquesta localitat més de 50.000 persones, per la qual cosa FGV, un any més, ofereix un dispositiu especial per a facilitar l’accés i el retorn.

Aquest esdeveniment pirotècnic, que compleix la XXXV edició en 2023, ha anat adquirint una fama rellevant entre residents i visitants de la Comunitat Valenciana. La importància d’aquest espectacle es va veure reconeguda amb la distinció del Premi al Mèrit Turístic, en la categoria d’or de l’edició de 1999, que va atorgar el Patronat Provincial de Turisme de la Costa Blanca; la de Festa d’Interés Turístic de la Comunitat Valenciana, en 2007, i l’any 2016 va ser patrocinada per la Unesco en el seu 30é aniversari.

Fecha: 10/08/2023